গঙ্গাসাগর মেলায় রেলযাত্রীদের জন্য বড় সুখবর! চলবে স্পেশাল ট্রেন

কলকাতা: আসন্ন গঙ্গাসাগর মেলা (Gangasagar Mela 2026) উপলক্ষ্যে লক্ষ লক্ষ পুণ্যার্থীর নির্বিঘ্ন ও নিরাপদ যাত্রা নিশ্চিত করতে একগুচ্ছ বিশেষ ব্যবস্থা নিল পূর্ব রেল। শিয়ালদহ ডিভিশনের (Sealdah Division) তরফে জানানো হয়েছে, আগামী ৯ জানুয়ারি থেকে ১৭ জানুয়ারি পর্যন্ত এই বিশেষ ট্রানজিট ব্যবস্থা কার্যকর থাকবে। শুক্রবার শিয়ালদহে সাংবাদিক সম্মেলনে ডিআরএম রাজীব সাক্সেনা জানান, মেলা চলাকালীন কাকদ্বীপ স্টেশনে ২৪ ঘণ্টা রেলের আধিকারিক মোতায়েন থাকবেন।

রেল সূত্রে খবর, গত বছরের তুলনায় এবার যাত্রী ব্যবস্থাপনায় আরও সুসংগঠিত ও উন্নত পরিকল্পনা নেওয়া হয়েছে। ট্রেন পরিষেবা বাড়ানোর পাশাপাশি ভিড় নিয়ন্ত্রণ, যাত্রী নিরাপত্তা, সুযোগ-সুবিধা এবং জরুরি চিকিৎসা পরিষেবার ক্ষেত্রেও একাধিক নজিরবিহীন পদক্ষেপ করা হয়েছে। পুণ্যার্থীদের বাড়তি চাপ সামাল দিতে প্রথমবারের মতো প্রতিদিন ২৩ জোড়া ইএমইউ ট্রেন চালানো হবে। এর মধ্যে শিয়ালদহ–নামখানা ও শিয়ালদহ–কাকদ্বীপ রুটে ১০ জোড়া বিশেষ গঙ্গাসাগর স্পেশাল ট্রেন থাকবে।

আরও পড়ুন: গঙ্গাসাগর মেলার আগে কপিলমুনির আশ্রমে মুখ্যমন্ত্রী

লক্ষ্মীকান্তপুর–নামখানা শাখায় সিঙ্গল লাইনের সীমাবদ্ধতা থাকা সত্ত্বেও যতটা সম্ভব বেশি সংখ্যক ট্রেন চালানোর ব্যবস্থা করা হয়েছে, যাতে প্ল্যাটফর্মে অপেক্ষার সময় কমে এবং ভিড় নিয়ন্ত্রণে থাকে। মেলাকে কেন্দ্র করে অতিরিক্ত ট্রেন পরিষেবার দিনসংখ্যাও বাড়ানো হয়েছে। গত বছর যেখানে ৬ দিন পরিষেবা ছিল, এবার তা বেড়ে হয়েছে ৭ দিন। পাশাপাশি, ২০২৫ সালে মোট ৭২টি ট্রেন চললেও ২০২৬ সালে সেই সংখ্যা বেড়ে দাঁড়িয়েছে ১২৬টিতে।

নিত্যযাত্রীদের অসুবিধা এড়াতে শিয়ালদহ স্টেশনের ১৫ ও ১৬ নম্বর প্ল্যাটফর্ম এবং কাকদ্বীপ স্টেশনের ২ নম্বর প্ল্যাটফর্ম শুধুমাত্র গঙ্গাসাগর মেলার যাত্রীদের জন্য নির্ধারিত করা হয়েছে। প্রতিটি ট্রেনে গড়ে ২,০০০ থেকে ২,৫০০ পুণ্যার্থী যাতায়াত করতে পারবেন। ভিড় সামলাতে ‘ফার্স্ট কাম, ফার্স্ট সার্ভড’ নীতি ও ওয়ান-ওয়ে ফ্লো সিস্টেম চালু করা হয়েছে। শিয়ালদহ ও কাকদ্বীপ—দুই স্টেশনেই বিশেষ ম্যানেজার নিয়োগ করে গোটা প্রক্রিয়ার উপর কড়া নজর রাখবে রেল প্রশাসন।